Venstre er langt fra begejstret for Transportministerens udmelding om, at det bør være gratis at køre med tog, når rejsekortet er nede.

- Det er da en lige nok morgenfrisk melding fra ministeren, siger Venstres trafikordfører, Kristian Pihl Lorentzen.

DSB har efter ministerens besked meldt ud, at det i dag vil være gratis for passagerer at køre med toget, så længe de viser deres rejsekort til kontrollører undervejs. Det synes Venstre ikke er en god ide.

- Det lyder jo som en gratis omgang fra ministeren. Det er jo ikke ministrene, der betaler udgifterne til kortet - det er selskaberne bag og DSB, siger Kristian Pihl Lorentzen.

Han kan godt forstå, at de rejsende er frustrerede, men Kristian Pihl Lorentzen vil kende de økonomiske konsekvenser, inden han med egne ord bare slynger ud, at det skal være gratis at rejse de dage, der er problemer.

- Jeg forventer, at ministeren om kort tid indkalder til statusmøde om rejsekortet, og hvor langt man er nået med at rydde op i problemerne, og så kan vi også tage det her spørgsmål op, siger han.

Konservative mener heller ikke, det skal være gratis

Mike Legarth, der er trafikordfører for Konservative, er som udgangspunkt enig med Venstre. Passagererne skal altså købe billet, hvis systemet er nede.

- Vi kan ikke gøre det gratis. Men det er dybt utilfredsende, at rejsekortet igen er nede, og de rejsende endnu en gang bliver ramt af problemer med kortet, så jeg kan kun opfordre til, at problemerne med kortet bliver løst, siger han.

Men passagererne skal stadig kompenseres for billettens pris, hvis de har et rejsekort.

- Den simple model må være, at passagererne køber en billet, hvis deres rejsekort ikke virker, og så bliver kompenseret for det efterfølgende. Det er klart, at brugerne ikke skal betale for noget, de allerede har betalt for én gang, siger han.

Men er det ikke samme som at køre gratis, når systemet er nede?

- Nej, det synes jeg ikke. Ellers kan alle jo bare sige, de har et rejsekort og så rejse gratis, siger Mike Legarth.

DF: Det bør være gratis hver gang

Dansk Folkeparti, der er et af forligspartierne bag rejsekortet, er derimod glad for transportministerens besked på Twitter.

- Det er klart, at hvis rejsekortet ikke virker, så må det være gratis. Man skal jo nå sine ting og på arbejde. Det er det samme, hvis billetautomaterne er nede, siger DFs trafikordfører Kim Christiansen.

Om det udover i dag vil være gratis at køre med tog, hvis rejsekortet igen går ned, er endnu uvist. Men det mener Dansk Folkeparti, det bør være.

- Nu har man jo investeret i et rejsekortet og dermed har man jo tiltro til det. Der har været så mange problemer til det, så derfor bør det også være gratis, når det er nede, siger Kim Christiansen.

Det bør ifølge Dansk Folkeparti være selskabet bag rejsekortet, Rejsekortet A/S, der skal betale regningen, og ikke DSB.

SF: Det er begrænset, hvad vi kan lægge på passagerne

Et andet af forligspartierne bag rejsekortet, SF, mener også, det bør være gratis for passagererne at køre med tog, når det omstridte kort ikke virker.

- Der har været så mange problemer med rejsekortet, så det er begrænset, hvad vi kan tillade os at lægge over på passagererne. Derfor bør det være gratis, siger SFs trafikordfører, Karina Lorentzen.

Hun er dog en smule bekymret over regningen i det lange løb, hvis det kommer til at ske lige så ofte som tidligere.

- Jeg har svært ved at vurdere konsekvenserne af, at det er gratis, men nu afventer vi transportministeren og hører, hvad han siger til det. Men det må ikke komme passagererne til last, siger Karina Lorentzen.

Møde om rejsekortet i næste uge

Forligspartierne mødes på onsdag i næste uge for at høre om et forslag fra Enhedslisten om at gøre op med knudrede regler om rejsekortet. Her vil der også være tid til at diskutere kortets problemer.

Det har ikke været muligt at få en kommentar fra det sidste forligsparti bag rejsekortet, nemlig Enhedslisten.